Gerrit Theodoor Rotman

Gerrit Theodoor Rotman (Groningen, 31 Genver 1893 – Den Haag, 23 Here 1944) a oa ur saver bannoù-treset, pe kentoc'h istorioù skeudennaouet, eus an Izelvroioù. 

Unan eus kentañ saverien bannoù-treset an Izelvroioù eo Gerrit Rotman. E-touez e oberennoù brudetañ emañ Mijnheer Pimpelmans. 

Goude studioù arzoù-kaer e Rotterdam ha Den Haag en em lakaas da labourat evel kelenner. Adalek 1921 en em ouestlas penn-da-benn d'an tresañ, diwar ali an treser Johan Braakensiek.

E oberenn gentañ e voe Snuffelgraag en Knagelijntje, hag a gonte troioù-kaer div logodenn, breur ha c'hoar, skrivet gant Arie Pleysier ha skeudennet gantañ. Embannet e voe e 1924 er gazetenn sokialour Voorwaarts. Paouez a reas Rotman da genlabourat gant Voorwaarts e 1927 avat, ha kendalc'het e voe gant istorioù Snuffelgraag en Knagelijntje gant Albert Funke Küpper.

Goude-se e labouras Rotman evit kazetennoù embannadurioù kristen Het Kwartet. Meur a oberenn a savas neuze, en o zouez Mijnheer Pimpelmans, an hini brudetañ, ha kenderc'hel a reas gant awen Snuffelgraag en Knagelijntje, met gant un titl all, Piepneus en Bibbersnoet. E-touez e oberennoù all e c'haller menegiñ Prinsesje Sterremuur, hag a voe troet e brezhoneg.

Paouez a reas Rotman da labourat e deroù an Eil Brezel-bed, heuget gant ar renad nazi. Ha mervel a reas e 1944. 

Goude ar brezel e voe adembannet e oberennoù e meur a gazetenn. 

Meur a hini eus e levrioù zo bet troet e yezhoù all, galleg, alamaneg, frizeg, islandeg, iwerzhoneg... ha brezhoneg.

E brezhoneg
Nijadenn an aotrou Skañvig, troet gant Youenn Drezen, Gwalarn, 1929
Priñsezig an dour, troet diwar Prinsesje Sterremuur gant Youenn Drezen ha Roparz Hemon, Gwalarn, 1927
Priñsezig en deur, embannadur gwenedek gant Loeiz Herrieu, Gwalarn, 1928

Liammoù diavaez
issuu.com
lambiek.net

Rummad:Ganedigezhioù 1893
Rummad:Marvioù 1944
Rummad:Treserien an Izelvroioù
Rummad:Treserien bannoù-treset